text: Тор прави гръмотевично завръщане • © Мустак
  Виктор Любомиров 19.04.2022 19.04.2022
  Той е тук! Този юли Тор прави гръмотевично завръщане! Превърнал се във всеобщ фаворит на феновете, един от най-важните членове на оригиналния екип на Отмъстителите – Тор, се отправя на ново самостоятелно приключение с "Тор: Любов и гръмотевици".
  Филмът е директно продължение на хита от 2017 г. "Тор: Рагнарок" на носителя на "Оскар" Тайка Уайтити, който отново застава на режисьорското място, а в пелерината на Бога на гръмотевиците за девети пореден път ще видим харизматичния австралиец Крис Хемсуърт. Този път обаче, неговият Тор няма да е единственият, достоен да развърти емблематичния чук Мьолнир.
  След събитията от "Тор: Рагнарок" и "Отмъстителите: Краят", Тор се оказва на кръстопът, несигурен как да продължи с живота си. Той оставя Валкирия (Теса Томпсън) като владетел на Нов Асгард и се отправя на пътешествие с Питър Куил (Крис Парт) и останалите Пазители на галактиката, надявайки се отново да открие призванието си.
  Скоро съдбата го среща с астрофизика и негова бивша приятелка Джейн Фостър, в чиято роля се завръща носителката на "Оскар" Натали Портман. Фостър се подлага на лечение от рак, но междувременно се превръща в Богинята на гръмотевиците, още позната като Могъщия Тор.
  Първият трейлър на "Тор: Любов и гръмотевици" ни потапя в атмосферата на забележителната продукция, обещавайки ни, че Уайтити и Хемсуърт няма да изневерят на същността на героите, неподправения хумор, екшъна и забележителното въображение при създаването на този фантастичен свят, които направиха "Тор: Рагнарок"един от най-добрите филми от вселената на Марвел. Обещанието е за ново незабравимо киноприключение, както за феновете на Тор, така и за всички останали пред големия екран.
  Режисьор на "Тор: Любов и гръмотевици" е Тайка Уайтити (Тор: Рагнарок, Джоджо Заека), който е и сценарист заедно с Дженифър Кейтин Робинсън. Продуценти са Кевин Файги и Брат Уиндербаум. Зареждаме се на макс с"Тор: Любов и гръмотевици" само в кината на 3D, IMAX 3D и 4DX от 8 юли.